ÅRSBERETNING 2020-2022, SELBU BRIDGEKLUBB

Koronaviruset og dets følger har satt sitt preg på Selbu Bridgeklubb de siste 2 årene. Høsten 2020 ble samfunnet “åpnet opp igjen”, og tilnærmet normal aktivitet kunne gjenopptas også i bridge-sammenheng, dog med tiltak som “spriting, personlige meldebokser, fulldublering og 1-meters avstand”. Vi fikk gjennomført 9 spillekvelder i vårt nye spillelokale, musikkrommet på Gimle, etter oppstarten 19.oktober. Samme kveld ble det også avholdt årsmøte, og nytt styre ble valgt. Oppmøtet lå jevnt over på 5-6 par fram mot jul.

Etter jul ble samfunnet på nytt stengt ned, og vi kunne ikke lenger møtes fysisk for å spille kort. At vi dermed sto helt uten “bridge-tilbud” , syntes klubbens kasserer Per Nordland, var for ille. Han organiserte derfor spilling over nett på Realbridge. Her ble spillere fra gamle Stjørdal & omegn bridgekrets invitert til å delta. Utover vinteren ble det åpnet opp for deltakelse fra hele Trøndelag. Første spillekveld fant sted 18. januar 2021, og på mandagskvelder ble dette arrangert i 7 måneder framover. Deltakelsen varierte fra 6 til 26 par, snittet lå på 6-7 bord. Fra vår egen klubb deltok i starten rundt 4 par, men dette antallet sank utover våren. Et flott tiltak fra Pers side, som ikke minst innbragte “klingene mynt” i klubbkassen.

Høsten 2021 ble det igjen mulighet for å møtes fysisk i klubben, oppstarten var 15. september. Oppmøtet varierte denne høsten.På det meste var vi 6 par, mange ganger måtte vi spille lagkamper ( 4 par), og ved et par tilfeller måtte vi dra hjem da kun 6 spillere møtte opp. I desember arrangerte vi en felles klubbkveld med Tydal. 10 par møtte opp på Vertshuset Caroline i Flora til en hyggelig aften. Vårsesongen 2022 har i grunnen vært som høstsesongen, med oppmøte fra 3 til 6 par. Resultater for den enkelte klubbkveld og sammenlagt-lister finner man på klubbens hjemmeside. 04.04.22 innbød vi til en felles klubbkveld for bridgeklubbene i Tydal, Stjørdal og Selbu. 38 spillere møtte opp på Innbygda skole, og det hele må kunne sies å ha vært en suksess. Flere slike arrangement er ønskelig.

Det nye styret som ble valgt høsten 2020, har bestått av:

Kristen Ingar Garberg - leder

Per Nordland - kasserer

Bodil Uthus - styremedlem

Vi har kun avholdt ett styremøte, det fant sted 03.12.2020. Her la vi en del planer for aktivitet og spilleopplegg i klubben, men korona ( og senere dårlig oppmøte ) har satt en stopper for de planene. Klubben er blitt registrert i Brønnøysund-registeret i løpet av denne perioden. Asbjørn Uglem har fungert som såkalt klubb-vert disse 2 årene.Oppgaven hans har bl.a. vært å sørge for kaffekoking samt meget enkel servering,i tillegg har han bistått Per N. som turneringsleder. Takk til Asbjørn for vel utført jobb !

Klubbens økonomi er god, i løpet av disse 2 årene har klubben drevet med et overskudd på vel 15 000 kr. I all hovedsak skyldes dette den før nevnte klubbspilling på Realbridge.

Hva så med fremtiden for Selbu Bridgeklubb ? Pr i dag er vi 18 medlemmer, hvorav 14 stk spiller mer eller mindre fast i klubben. For oss som har opplevd “andre tider”, der det som regel var 10-12 par til stede på hver klubbkveld,så oppleves dagens situasjon som stusslig. Men, uansett: Det er fortsatt artig og givende å møtes i klubben. De fleste bridgeklubber i landet strir med det samme problemet som oss, synkende medlemstall. Man har følt seg litt “bundet på hender og føtter” de siste 2 årene. Grunnet korona-situasjonen har det nærmest vært umulig å sette igang tiltak for å bøte på denne utviklingen. Sikkert er det dog at hvis ingenting skjer på rekrutterings-fronten, så vil Selbu Bridgeklubb gå en stille død i møte om relativt kort tid.

Hvilke tiltak kan så være aktuelle ? Etter undertegnedes mening, peker 2 satsningsområder seg ut.

1. Å lokke tidligere spillere ( evt personer som kan litt bridge ) tilbake til bridge-bordet. Her holder det ikke med en annonse i Selbyggen for å få dette til. Da tror jeg mer på at man tar direkte kontakt og samler de aktuelle 2-3 kvelder med litt kombinert kursing og spilling. Deretter tilbys disse en fadder-ordning i klubben, der de får spille med en rutinert makker.
2. Arrangere nybegynner-kurs. Dette er et omfattende tiltak,men på sikt det eneste som kan sikre klubben vår dens videre eksistens. Også her må man aktivt ut og verve kurs-deltakere. I tillegg må noen være villig til å holde kurs.

Uansett, styret har et særskilt ansvar for å “redde klubben” . Men hvert enkelt medlem må også være villig til å yte en innsats for å få dette til. Tar ingen tak i utfordringene, så har vi ingen bridgeklubb i Selbu lenger. Derfor får vi møtes med fornyet optimisme til høsten og vise at Selbu Bridgeklubb er liv laga !

Kristen Ingar Garberg ( leder )